《水营墅治田圃种树》
明代·何景明

樵隐安于山，农隐乐耕畔。由来事不同，各以性所玩。

倚扉憩南冈，负杖行春岸。时泽冒原隰，远水增波澜。

方塘菰蒲映，回渚凫鹜乱。插柳期息阴，列竹冀成竿。

缘坡引行条，依墉植颓干。筑堤屏棼秽，激流代携灌。

疏慵外经济，卑贱鲜忧患。谅怀原生耻，庶悟孔父叹。

汲古缀遗言，欣焉秉柔翰。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。